**Csongrád Város Polgármesterétől**

Száma: ÖNK/36-7/2022.

Témafelelős: Keller Ilona

**ELŐTERJESZTÉS**

**Csongrád Városi Önkormányzat Képviselő-testülete**

**2022. augusztus 25-i ülésére**

Tárgy: Kistérségi szélessávú internet hálózat (optikai hálózat) értékesítése/és vagy hosszú távú bérleti hasznosítása

**Tisztelt Képviselő-testület!**

***A Csongrád Városi Önkormányzat 13,36 %-ban résztulajdonosa az OPC Network által jelenleg is használt szélessávú internet hálózatnak. A résztulajdon bruttó könyv szerinti értéke: 44.280.663,- Ft.***

***A hálózat hasznosítása több alkalommal képezte egyeztetés tárgyát a résztulajdonos önkormányzatok között.***

***A Szentesi Önkormányzat Műszaki irodája a hasznosítás vonatkozásában az alábbi előterjesztést készítette és tárgyalta, valamint felkérte az érintett tulajdonos önkormányzatokat, hogy színtén tűzzék napirendjükre.***

***Tekintettel arra, hogy Szentes város önkormányzata, mint legnagyobb tulajdoni résszel rendelkező önkormányzat vállalná a gesztor szerepét, így a hasznosítás során a szentesi Önkormányzat vonatkozó rendeletei az irányadók.***

***Az alábbiak a Szentesi önkormányzat által készített előterjesztés Csongrád Városi Önkormányzatot érintő szövegrészei változatlan formában kerülnek csatolásra.***

**„Szentes Kistérség Többcélú Társulás 2005. augusztus 12-ei dátummal nyújtotta be pályázatát** a GVOP-2005-4.4.2 kódszámú, „Szélessávú hálózat önkormányzatok általi kiépítésének támogatása Magyarország üzletileg kevésbé vonzó településein” című pályázati kiírásra „Szélessávú Internet-hálózat kiépítése a Szentesi, Csongrádi kistérség és Mindszent területén.

A projektben résztvevő települések, településrészek: Szentes, Szegvár, Derekegyház (Tompaháttal együtt), Nagymágocs (Ótompaháttal együtt), Magyartés (Szentes), Árpádhalom, Eperjes, Fábiánsebestyén, Nagytőke, Dózsa-telep (Mindszent), Bokros (Csongrád), Felgyő, Tömörkény, Csanytelek.

Saját forrás 31 944 000,- Ft

Igényelt támogatás: 246 000 000,- Ft

BM Önerő alap: 50 056 000,- Ft

Összesen **a projekt költségvetése: 328 000 000,- Ft**

Sikeres pályázat után az optikai hálózat üzemeltetését külső megbízott útján látták/látják el a települések.

A pályázat fenntartási időszaka évekkel ezelőtt lejárt, a 16 éves hálózat egyre inkább elértéktelenedik, pár év múlva műszakilag elavult technológiának fog számítani, amely azt jelenti, hogy a további működtetéshez több százmilliós fejlesztéseket kell majd végrehajtani. Ilyen mértékű fejlesztés megvalósítására kizárólag pályázati forrásból van lehetősége az önkormányzatoknak. Az előzetes információk alapján az ilyen jellegű fejlesztések nem önkormányzatok számára lesznek kiírva, hanem az üzemeltető vállalkozások számára, ezért tekintettel arra, hogy saját üzemeltetésben ezt a hálózatot a települések önállóan nem tudják működtetni, **a tulajdonos önkormányzatok előzetesen kinyilvánították értékesítési szándékukat**.

**Szakértők szerint ez a hálózat 16 év után, jelenleg még nem számít teljesen elavultnak, illetve nem maga a vezeték az érték, hanem maga az engedélyezett hálózat és nyomvonal**. Tekintettel arra, hogy a hálózat jelenleg még értéket képvisel, ezért fontos, hogy amennyiben minden Önkormányzat szándéka az értékesítés, az erről szóló döntésüket minél hamarabb meghozzák.

Szentes Város Önkormányzata Képviselő-testületének az Önkormányzat vagyonáról, a vagyona feletti tulajdonjog gyakorlásának, hasznosításának és vagyonkezelésbe adásának szabályairól szóló 15/2013. (VII.17.) rendelete 11. § (5) bekezdése kimondja, hogy „**Önkormányzati vagyont elidegeníteni, vagy más módon hasznosítani a törvényben meghatározott értékhatár felett** – törvényben és a (6) bekezdésben foglalt kivételtől eltekintve - c**sak versenyeztetés útján, az összességében legelőnyösebb ajánlatot tevő részére, a szolgáltatás és ellenszolgáltatás értékarányosságával lehet.**” Ez az értékhatár 2022. évben a Magyarország 2020. évi központi költségvetéséről szóló 2022. évi LXXI. törvény 5. § (3) bekezdés b) pontja alapján **bruttó 25 millió forint**.

A nemzeti vagyonról szóló, 2011. évi CXCVI. törvény 11. § (10) bekezdése alapján a nemzeti vagyon hasznosítására vonatkozó szerződés csak természetes személlyel vagy átlátható szervezettel köthető. **A hasznosításra irányuló szerződés határozatlan vagy legfeljebb 15 éves határozott időre köthető, amely időszak egy alkalommal legfeljebb 5 évvel meghosszabbító** abban az esetben, ha a hasznosításra jogosult valamennyi kötelezettségét szerződésszerűen, késedelem nélkül teljesítette. E bekezdés szerinti korlátozás nem vonatkozik az állammal, költségvetési szervvel, önkormányzattal vagy önkormányzati társulással kötött szerződésre.

Szentesi Közös Önkormányzati Hivatal **Műszaki Irodája az optikai hálózatot értékesítésre és/vagy hosszú távú bérleti hasznosításra történő meghirdetését javasolja.** Bármelyik mobilszolgáltatót, multi távközlési céget érdekelheti a hálózat, a 4 és 5 G-s fejlesztések miatt már van megkeresésünk. A társszolgáltatóktól, illetve ügyfelektől igen komoly bevétele keletkezik az Üzemeltetőnek, amely sokak számára vonzó lehet.

Tekintettel arra, hogy a hálózat forgalmi értéke meghaladja a 25 millió forintot, illetve hosszú távú bérleti konstrukcióban is meghaladja a hasznosítás értéke a 25 millió forintot, így a fenti jogszabályi hivatkozások értelmében **értékesíteni/bérlettel hasznosítani csak versenyeztetés útján lehet az összességében legelőnyösebb ajánlatot tevő részére.**

Szentes Város Önkormányzata Képviselő-testületének az Önkormányzat vagyonáról, a vagyona feletti tulajdonjog gyakorlásának, hasznosításának és vagyonkezelésbe adásának szabályairól szóló 15/2013. (VII.17.) önkormányzati rendelet (a továbbiakban: Helyi Vagyonrendelet) 6. § alapján bruttó **2 millió Ft feletti érték esetén az üzleti vagyon elidegenítéséhez Képviselő-testületi határozat szükséges**.

A vagyonrendelet 11.§ (2) bekezdés értelmében az „***Ingatlan és ingó vagyon elidegenítése, egyéb módon történő hasznosítása*** *– a termőföld ingatlanok bérbeadása kivételével - és megterhelése esetén a vagyon értékét, valamint csere esetén az értékkülönbözetet* ***értékbecslés alapján kell meghatározni*.”**

Fentiek jogszabályhelyek alapján **a következőkről szükséges döntenie a Képviselő-testületnek:**

* értékesítésről/hosszú távú bérleti hasznosításról (a bejövő ajánlatok alapján kiválaszthatják a tulajdonosok, hogy melyik kedvezőbb számukra), nyilvános pályázati felhívás jóváhagyásáról
* gesztor önkormányzat kijelöléséről (a hálózatot csak egyben érdemes meghirdetni, ezért minden tulajdonos önkormányzat részéről egyhangú döntés szükséges)
* értékbecslés készítéséről

Tisztelt Képviselő-testület!

Kérem, hogy Kistérségi szélessávú internet hálózat (optikai hálózat) értékesítése/és vagy hosszú távú bérleti hasznosításáról szóló előterjesztést tárgyalja meg, és hozza meg határozatát.” .

Határozati javaslat

A Csongrád Városi Önkormányzat Képviselő-testülete megtárgyalta a kistérségi szélessávú internet hálózat (optikai hálózat) értékesítése/és vagy hosszú távú bérleti hasznosításáról szóló előterjesztést.

1. A képviselő testület hozzájárul a tárgyi ingatlan értékesítéséhez és/vagy hosszú távú bérbeadásához a mellékelt pályázati felhívás szerint.
2. Elfogadja, hogy az értékesítés/és vagy hosszú távú bérleti hasznosítás kapcsán a gesztor önkormányzat szerepét Szentes Város Önkormányzata lássa el.
3. Egyetért azzal, hogy a Szentesi Közös Önkormányzati Hivatal Műszaki Irodája az értékesítéshez/és vagy bérleti hasznosításhoz szükséges értékbecslés elkészítéséről gondoskodjon. A dokumentum elkészítésének részarányos költségviselésére kötelezettséget vállal.
4. Egyetért azzal, hogy a Szentesi Közös Önkormányzati Hivatal Műszaki Irodája, a határozat mellékletét képező pályázati kiírás alapján az ingatlan hasznosítására vonatkozó pályáztatást lefolytassa a Szentes Város Önkormányzata Képviselő-testületének az Önkormányzat vagyonáról, a vagyona feletti tulajdonjog gyakorlásának, hasznosításának és vagyonkezelésbe adásának szabályairól szóló 15/2013. (VII. 17.) önkormányzati rendelet szerint.

Felelős: Szentesi Közös Önkormányzati Hivatal Műszaki Iroda

Határidő: folyamatos

Csongrád, 2022. 08. 18.

Bedő Tamás

polgármester

**Nyilvános pályázati felhívás a Kistérségi szélessávú internet hálózat (optikai hálózat) értékesítésére/és vagy hosszú távú bérleti hasznosítására**

Pályázati azonosító: 1/2022.\_Optikai hálózat

Szentes Város Önkormányzata, mint gesztor önkormányzat pályázatot hirdet a Kistérségi szélessávú internet hálózat (optikai hálózat) értékesítésére/és vagy hosszú távú bérleti hasznosítására

**A pályázat kiírójának adatai:**

A kiíró megnevezése: Szentes Város Önkormányzata

A kiíró székhelye: 6600 Szentes, Kossuth tér 6.

A pályázatot lebonyolító szerv: Szentesi Közös Önkormányzati Hivatal

A pályázatot lebonyolító szerv székhelye: 6600 Szentes, Kossuth tér 6.

A pályázat célja: A pályázat keretében az Önkormányzat vásárlásra/ és vagy hosszú távú bérleti hasznosításra irányuló ajánlatot vár a Kistérségi szélessávú internet hálózatra (optikai hálózat) vonatkozóan.

**Az értékesítésre kijelölt vagyontárgy főbb adatai:**

Szentes Kistérség Többcélú Társulás 2005. augusztus 12-ei dátummal nyújtotta be pályázatát a GVOP-2005-4.4.2 kódszámú, „Szélessávú hálózat önkormányzatok általi kiépítésének támogatása Magyarország üzletileg kevésbé vonzó településein” című pályázati kiírásra „Szélessávú Internet-hálózat kiépítése a Szentesi, Csongrádi kistérség és Mindszent területén.

A projektben résztvevő települések: Szentes, Szegvár, Derekegyház (Tompaháttal együtt), Nagymágocs (Ótompaháttal együtt), Magyartés (Szentes), Árpádhalom, Eperjes, Fábiánsebestyén, Nagytőke, Dózsa-telep (Mindszent), Bokros (Csongrád), Felgyő, Tömörkény, Csanytelek.

Megvalósulási tervdokumentáció a pályázati felhívás mellékleteként kerül csatolásra.

**A pályázat benyújtásának módja:**

A pályázatot benyújtani postai úton lehetséges a pályázat benyújtási határidőig történő beérkezéssel. Az ajánlatot írásban, magyar nyelven, 2 pld-ban, zárt borítékban kell benyújtani a Szentesi Közös Önkormányzati Hivatal, 6600 Szentes, Kossuth tér 6. (Labádi-Fébert Andrea) címre. A borítékon fel kell tüntetni a pályázathoz kapcsolódó azonosító számot, ajánlattételi határidőt, valamint „A boríték csak az ajánlattételi határidő leteltét követően bontható fel!” szöveget.

**A pályázat beérkezési határideje:**

2022. szeptember 30., 12 óra

**A pályázat benyújtásának feltételei:**

**A benyújtott pályázathoz csatolni kell az alábbiakat:**

* a pályázó adatait: cégnév, székhely, cégjegyzékszám, adószám, bankszámlaszám, statisztikai számjel, képviseletre jogosult neve
* 30 napnál nem régebbi, hiteles cégkivonatot
* átláthatósági nyilatkozatot
* valamennyi számlavezető pénzintézettől származó, 30 napnál nem régebbi, valamennyi számlára vonatkozó igazolás eredeti példányát a következő tartalommal: számlaszám feltüntetése, mióta vezeti bankszámláját, sorban állás volt-e az ajánlati felhívás feladását megelőző 6 hónapban,
* 30 napnál nem régebbi igazolást arra vonatkozóan, hogy semmiféle köztartozása nincs
* a pályázó nyilatkozatát arra vonatkozóan, hogy a pályázati felhívás feltételét maradéktalanul vállalja, valamint ajánlatát a Képviselő – testületi döntés   határidőjének leteltét követő 90 napig fenntartja
* közjegyző által hitelesített aláírási címpéldányt, ügyvéd által ellenjegyzett aláírásmintát, vagy számlavezető pénzintézet által kiadott aláírásmintát
* a pályázatot magyar nyelven kell elkészíteni, a pályázat elkésztésével, összeállításával, benyújtásával kapcsolatos költségek a pályázót terhelik,
* A vállalt (fizetendő) bruttó vételár megjelölését: ……..………Ft, azaz ………………………. forint formátumban, továbbá a vételár megfizetésének határidejét és/vagy a vállalt (fizetendő) havi bruttó bérleti díj megjelölését: ……..………Ft, azaz ………………………. forint formátumban, továbbá a bérleti díj megfizetésének határidejét és módját, bérleti időtartamot
* titoknak tekinti-e, továbbá kéri-e a pályázat zárt ülésen történő elbírálását

**A pályázat elbírálásának feltételei:**

Az ajánlott vételár/bérleti díj mértéke.

**Érvénytelen az ajánlat, ha:**

* olyan ajánlattevő nyújtotta be, aki vagy amely nem jogosult részt venni a pályázaton,
* az ajánlatot a kiírásban meghatározott határidő után nyújtották be,
* az ajánlat nem felel meg a pályázati kiírásban, jogszabályokban, valamint a jelen eljárási rendben foglaltaknak,
* amely az ajánlati árat (díjat) nem egyértelműen határozza meg, vagy valamely feltételhez köti,
* olyan ajánlattevő nyújtotta be, akinek vagy amelynek az érintett önkormányzattal szemben lejárt tartozása van.

**A benyújtott pályázatok bontása:**

A beérkezés határidejét követő legelső munkanap délelőtt 10:00 óra.

A beérkezett pályázatok felbontása az ajánlattételi határidő lejártát követően Szentes Város Önkormányzat Képviselő-testülete Pénzügyi és Tulajdonosi, a Jogi és Ügyrendi, illetve a Városrendezési, – fejlesztési és Idegenforgalmi Bizottság Elnökeiből álló értékelő bizottság ülésén történik. Az értékelő bizottság a bontást követően javaslatot tesz az érintett Képviselő-testületek részére a nyertes pályázó személyére.

**A pályázat elbírálásának időpontja:**

A benyújtott pályázat(ok) bontását követően az érintett első Képviselő-testületi üléseket követően.

Az érintett Önkormányzatok Képviselő-testületei az ajánlatok tartalmát együttesen vizsgálják, döntésüket pedig a helyi önkormányzati érdekre tekintettel, a számukra legkedvezőbb ajánlat elfogadásával hozzák meg. Az önkormányzatok fenntartják a jogot arra, hogy – akár indokolás nélkül is – a pályázati eljárást eredménytelennek minősítsék.

Eredménytelen az eljárás, ha:

* nem érkezett ajánlat,
* kizárólag érvénytelen ajánlatok érkeztek,
* a kiíró a pályázati felhívásban meghatározott szempontok alapján az egyik ajánlatot sem tartja megfelelőnek,
* valamely ajánlattevőnek az eljárás tisztaságát vagy a többi ajánlattevő érdekeit súlyosan sértő cselekménye miatt a Kiíró az eljárás érvénytelenítéséről döntött.

Az eljárás eredményéről a pályázók írásban kapnak értesítést.

**A pályázattal kapcsolatos egyéb tudnivalók**

A vagyontárgy adásvételi szerződését legkésőbb a pályázatot eredményesnek nyilvánító képviselő-testületi határozatok meghozatalának napjától számított 60 napon belül kell megkötni.

Ajánlati kötöttség időtartama: a pályázat benyújtási határidőjétől számított 90 nap. A jelen pályázati felhíváson kívül további pályázati dokumentáció nem készült.

A szerződés elkészítésének (ügyvédi munkadíj, tulajdoni lap költsége, földhivatali díjak, stb.), a tulajdonjog átvezetésnek minden költsége a Pályázót terheli.

A pályázatot és a pályázattal kapcsolatos nyilatkozatokat olyan személyeknek kell aláírniuk, akik jogosultak kötelezettséget vállalni, illetve nyilatkozni. E jogosultságot igazoló dokumentumok eredeti példányát a pályázathoz csatolni kell.

Az ajánlatkérő a dokumentációban előírt szerződést az eljárás nyertesével köti meg.

A nemzeti vagyonról szóló 2019. évi LXXI. törvény 5. § (2) bekezdés b) pontja alapján a helyi önkormányzat tulajdonában lévő értékhatár feletti értékű (25 millió Ft feletti) ingatlan értékesítése esetén az államot minden más jogosultat megelőző elővásárlási jog illeti meg, ezért vételi szándékkal, illetve az adásvételi szerződés egy példányával meg kell keresni a Magyar Nemzeti Vagyonkezelő Zrt., mit tulajdonosi joggyakorlót.

A pályázati kiírásban nem szabályozott esetekben Szentes Város Önkormányzata Képviselő-testületének az önkormányzat vagyonáról, a vagyona feletti tulajdonjog gyakorlásának, hasznosításának és vagyonkezelésbe adásának szabályairól szóló 15/2013. (VII. 17.) önkormányzati rendelete szabályait kell alkalmazni.

**Pályázati kiírás mellékletei:**

* tervdokumentáció
* átláthatósági nyilatkozat minta

**Pályázati felhívás közzététele:**

* önkormányzati hirdetőtábla
* önkormányzati honlap
* sajtókiadvány

Szentes, 2022. …………..

**Szabó Zoltán Ferenc s.k.**

                                                                              polgármester